“สยามอีสต์ โซลูชั่น” เคาะ IPO ที่ 2.45 บ. เปิดจอง 6-8 ก.พ.นี้
“สยามอีสต์ โซลูชั่น” ผู้ประกอบธุรกิจจัดหาและจำหน่ายสินค้า พร้อมให้บริการและคำปรึกษาด้านวิศวกรรมอย่างครบวงจร เคาะ IPO จำนวน 60 ล้านหุ้น ที่ 2.45 บ. เปิดจอง 6-8 ก.พ.คาดเข้าเทรด 14 ก.พ.นี้ โดยมี บล.อาร์เอชบี (ประเทศไทย) เป็นที่ปรึกษาทางการเงิน 
3 ก.พ. 2560

บริษัท สยามอีสต์ โซลูชั่น จำกัด (มหาชน) หรือ SE กำหนดราคาขายหุ้นให้กับประชาชนทั่วไปครั้งแรก (IPO) ที่ 2.45 บาท/หุ้น โดยจะเปิดให้จองซื้อช่วงระหว่างวันที่ 6-8 ก.พ.60
ทั้นี้ นายรัฐชัย ธีระธนาวัฒน์ กรรมการผู้จัดการ ฝ่ายวาณิชธนกิจ บล.อาร์เอชบี (ประเทศไทย) ในฐานะที่ปรึกษาทางการเงิน (FA) ของ SE คาดว่าหุ้น SE จะเข้าซื้อขายในตลาดหลักทรัพย์เอ็ม เอ ไอ ราววันที่ 14 ก.พ.นี้  
โดยบริษัทได้เสนอขายหุ้น IPO จำนวน 60 ล้านหุ้น พาร์หุ้นละ 0.50 บาท ระดมทุนมาใช้สร้างศูนย์บริการวิศวกรรม (Workshop) ภายในพื้นที่สำนักงานใหญ่ จังหวัดระยอง ลงทุนซื้อเครื่องจักรและอุปกรณ์ที่สนับสนุนงานบริการและการดำเนินธุรกิจ รวมถึงใช้เป็นเงินทุนหมุนเวียนในกิจการเพื่อรองรับการเติบโตในอนาคต ซึ่งภายหลังการขายหุ้นครั้งนี้จะทำให้บริษัทมีทุนจดทะเบียนเรียกชำระแล้วเต็มจำนวน 120 ล้านบาท จากปัจจุบันอยู่ที่ 90 ล้านบาท 
อนึ่ง SE เป็นผู้ประกอบธุรกิจจัดหาและจำหน่ายสินค้า พร้อมให้บริการและคำปรึกษาด้านวิศวกรรมอย่างครบวงจรใน 3 กลุ่มผลิตภัณฑ์ ได้แก่ กลุ่มผลิตภัณฑ์และเทคโนโลยีระบบปั๊ม กลุ่มผลิตภัณฑ์การจัดการกระบวนการผลิตและระบบท่อ และกลุ่มผลิตภัณฑ์วัสดุนวัตกรรมซึ่งเป็นวัสดุสิ้นเปลืองที่ใช้แล้วหมดไป เพื่อจำหน่ายให้แก่โรงงานอุตสาหกรรมในพื้นที่ภาคตะวันออกและภาคอื่นๆ ของประเทศไทย ภายใต้แนวคิด Industrial Equipment Solution Provider
 